钦定古今图书集成/历象汇编/乾象典/第080卷 > 朱子语类 > 《雨》
## 钦定古今图书集成/历象汇编/乾象典/第080卷 > 朱子语类 > 《雨》

问“龙行雨”之说。曰：“‘龙，水物也。其出而与阳气交蒸，故
能成雨。但寻常雨，自是阴阳气蒸郁而成，非必龙之
为也。‘密云不雨’，尚往也’，盖止是下气上升，所以未能
雨。必是上气蔽盖，无发泄处，方能有雨。横渠《正蒙》论风雷云雨之说，最分晓。”

雨与露不同，雨气昏，露气清，气蒸而为雨，如饭甑盖
之，其气蒸郁而汗下淋漓；气蒸而为雾，如饭甑不盖，
其气散而不收。

《横渠》云：“阳为阴累，则相持为雨而降。阳气正升，忽遇
阴气，则相持而下为雨。盖阳气轻，阴气重，故阳气为
阴气压坠而下也。”